L’UME, la Germanor de seguidors de la Verge dels Desemparats, el Banc d’Aliments de València i els Voluntaris de la DANA, Premis “Lauri Volpi” 2025
2025-07-24

El dissabte 25 de gener serà molt especial per a la Falla Nàquera- Lauri Volpi de Burjassot ja que celebrarà el lliurament dels Premis “Lauri Volpi” 2025. Serà a partir de les 20.45 hores quan, amb l’obertura del casal, s’inicie una vetlada de gala per als fallers i falleres de la comissió burjassotera.

En la seua X Edició, els Premis “Lauri Volpi” han premiat, en el cas del Premi de Contribució a la Societat, a la Unitat Militar d’Emergències- UME; el Premi de Contribució al Món Faller ha sigut per a la Germanor de Seguidors de la Mare de Déu dels Desemparats; el de la Contribució Solidària per al Banc d’Aliments de València i el Premi Especial Lauri Volpi 2025 ha sigut per als Voluntaris de la DANA de València.

La comissió burjassotera va crear aquests premis en honor al seu padrí, el tenor italià Giacomo Lauri Volpi i, enguany, han recaigut en col·lectius que, de manera constant i sense dubtar-ho, han prestat la seua ajuda als afectats per la DANA succeïda el mes d’octubre passat a València.

El lliurament de premis serà, a les 23.00 hores, en el casal de la Falla que s’obrirà a les 20.45 hores, per a rebre a totes i tots els convidats i premiats, donant pas al sopar a les 21.45 hores.